**Tisztelt Tiszaszőlősi Lakosok!**

**A héten, 2020. 03. 16-án, hétfőn tájékoztattam Tiszaszőlős lakosságát közleményben (szórólap formájában, Tiszaszőlős honlapján és facebook oldalán) a koronavírus járvány terjedése miatti intézkedésekről. Most, újabb információkat szeretnék megosztani a lakossággal.**

Magyarország kormánya újabb rendkívüli intézkedéseket vezetett be az ország egész területére. Először erről szeretném Önöket tájékoztatni:

* Magyarország határait lezárták a személyforgalom elől. Csak magyar állampolgárok léphetnek be hétfő éjféltől. Aki külföldről jön haza, maradjon otthon 2 hetes önként karanténban.
* Minden rendezvényt betiltott a kormány. Az éttermek, kocsmák 6 órától 15 óráig lehetnek nyitva. Kizárólag csak a boltok, drogáriák, gyógyszertárak, üzemanyag-töltőállomások és dohányboltok lehetnek ennél hosszabb nyitva tartással! A korlátozó rendelkezések betartását a rendőrség ellenőrzi.
* A kormány arra kéri a 70 évesnél idősebb embereket és minden lakost, hogy aki teheti, **MARADJON OTTHON!!!** Minimalizálni kell minden személyes kapcsolatot, mely most veszélyforrás lehet. Kerüljük a tömegközlekedést is!
* Fontos a gyakori és alapos kézmosás és otthonunk, környezetünk tisztántartása is.
* A veszélyhelyzet időtartama alatt **fogorvosi ellátás keretében csak sürgősségi ellátás nyújtható!**

**Tiszaszőlősön a védőnői szolgálat bizonytalan ideig szünetel.**

Itt tesszük közzé **Tóth Mária védőnő** felhívását: „*A területi védőnői szolgálat tanácsadóban
történő munkavégzés bizonytalan ideig szünetel, munkámat otthonról látom el. Miután a szociális kontaktusokat a minimálisra kell csökkenteni a vírus tovább terjedésének érdekében, nem végezhetek újszülött,- családlátogatást és tanácsadást sem. Állok rendelkezésükre munkanapokon 8.00-16.00-ig telefonon: 06-20-56-98-398, messengeren és email címemen:* *marcsyyi89@gmail.com**”*

**Dr. Árvai Péter házi orvos** értesítését ismertetjük: *„A Jász-Nagykun-Szolnok Megyei Kormányhivatal körlevele szerint zárt ajtók mögött dolgozunk. Csak telefonon keresztül beszélhetnek velünk a 06-59/352-442 és a 06-20/801-2332-es telefonszámon. Gyógyszerigényüket napközben 8.00-15.00 óráig telefonon keresztül kérhetik, illetve a rendelőnél kint elhelyezett postaládába dobhatják be a receptigényüket, amit másnap tudnak kiváltani a gyógyszertárban.”*

**Kérem a szülőket, hogy csak sürgős szükség esetén keressék fel gyermekorvosukat.**

A **Szociális és Gyermekvédelmi Főigazgatóság** közleményét ismertetjük: *„TÁJÉKOZTATÓ az RSZTOP-1.1.1, RSZTOP-2.1.1, RSZTOP-4.1.1 projektekről: A 46/2020. (III. 16.) számú Kormányrendelet értelmében* ***az élelmiszercsomag osztások*** *az élet- és vagyonbiztonságot veszélyeztető tömeges megbetegedést okozó humánjárvány megelőzése, és az állampolgárok egészségének védelme érdekében* ***bizonytalan ideig felfüggesztésre kerülnek****. A sajnálatosan kialakult helyzetben minden érintettől megértést kérünk!”*

**A Nemzeti Agrárgazdasági Kamara Vezetősége**tájékoztatását ismertetjük: *„Az elmúlt időszakban bevezetett kormányzati intézkedésekre tekintettel 2020. március 16. és április 3. között alkalmi ügyfélfogadási rendet vezetünk be. Ennek megfelelően a tiszaszőlősi falugazdász iroda működése átmenetileg szünetel. A tiszafüredi ügyfélfogadási idő a következőképpen módosul: hétfőtől csütörtökig 8.00-16.30-ig, pénteken: 8.00-14.00 óráig. (Ebédidő 12.00-12.30-ig.)*

Településünkön a **gyógyszertár** üzemel. Az óvintézkedések miatt hosszadalmasabb lehet a gyógyszervásárlás, de ez a lakosság védelme miatt is történik. Mindenkitől türelmet kérünk.

Az **általános iskolában nem szünet van**, hanem tantermen kívüli digitális oktatás órarend szerint. Az iskoláskorú gyermekeknek iskolaidőben otthon kell tartózkodniuk! Az utcán csellengő gyermekeket a rendőrség és a polgárőrség figyeli, figyelmezteti és hazaküldi.

Az **ebédosztást** folyamatosan végezzük a gyermekek körében az óvodánál és az iskolánál is.

A **házi segítségnyújtást** a szociális intézmény dolgozói látják el, az önkormányzat vállalja a gépkocsival való ebéd házhozszállítását.

Lehetőség van arra továbbra is, hogy időseink a **helyi szociális intézménytől** kérjenek segítséget a 06-59-352-629-os telefonszámon.

**A Polgármesteri Hivatalban a személyes ügyfélfogadás átmenetileg szünetel, de a kollégák a hivatalban, vagy otthoni munkavégzéssel dolgoznak a település működőképességének megőrzése érdekében. Kérjük ügyfeleinket, hogy személyesen csak halaszthatatlan sürgős esetben keressék a hivatalt. Ilyekor célszerű előtte telefonon, vagy e-mailen egyeztetni az ügyintézővel. A korlátozás mindannyiunk biztonságát szolgálja és visszavonásig érvényes.**

**A segélyek iránti kérelmekhez szükséges formanyomtatványt az Ifiháznál lehet kérni minden nap 8 órától 12 óráig.**

**A hivataltól munkanapon a következő telefonszámon lehet segítséget kérni: 06-59/200-121, 06-59/200-122. Az önkormányzat facebook oldalán privát üzenetben és a saját facebook oldalamon is privát üzenetben lehet kérdést feltenni, segítséget kérni. Rendelkezésére állok minden lakosnak e-mail címemen is:** **polgarmester@tiszaszolos.hu****.**

**Megértésüket köszönjük!**

**Vigyázzunk magunkra, egymásra és különös tekintettel idős szeretteinkre, ismerőseinkre. Sajnos a koronavírusra hivatkozva már jelentek meg csalók, akik telefonon, személyesen mindenféle segítségnyújtásra, fertőtlenítésre hivatkozva keresik meg a lakosságot. Felhívjuk a figyelmet, hogy ne vegyenek fel idegen telefonszámot, zárják a kaput és ne engedjenek be idegeneket!**

**Kérek mindenkit, hogy hiteles forrásból tájékozódjon, ne okozzon pánikhelyzetet.**

**Erősítsük egymást az összetartással!**

Tiszaszőlős, 2020. március 19.

 Anginé Szőnyi Eszter

 polgármester